b"\n_START_ARTICLE_\nOssy Renardy\n_START_PARAGRAPH_\nOssy Renardy (1920 m. baland\xc5\xbeio 26 d. Vienoje, Austrija \xe2\x80\x93 1953 m. gruod\xc5\xbeio 3 d. Tres Piedras vietov\xc4\x97je (prie Santa F\xc4\x97), JAV) \xe2\x80\x93 Austrijos ir JAV smuikininkas virtuozas.\n_START_SECTION_\nBiografija\n_START_PARAGRAPH_\nGim\xc4\x97 ir augo Vienos padav\xc4\x97j\xc5\xb3 \xc5\xa1eimoje kaip Oskar'as Reiss'as. Pirmuoju muzikos mokytoju buvo garsusis smuikininkas Theodor'as Paschkus. Labai anksti pasirei\xc5\xa1k\xc4\x97 neeiliniai muzikiniai gabumai, b\xc5\xabdamas trylikos met\xc5\xb3 jau dalyvavo gastrolin\xc4\x97je kelion\xc4\x97je po Italij\xc4\x85. Po jos nusprend\xc4\x97 pakeisti savo vard\xc4\x85 \xc4\xaf italams labiau priimtin\xc4\x85 Ossy Renardy. Nepaisant jauno am\xc5\xbeiaus ry\xc5\xbeosi prad\xc4\x97ti profesin\xc4\x99 koncertin\xc4\x99 veikl\xc4\x85. Gr\xc4\xaf\xc5\xbeo \xc4\xaf Italij\xc4\x85 ir Milane grojo Victor'o de Sabata vadovaujamame orkestre._NEWLINE_1935 m. i\xc5\xa1vyko \xc4\xaf pirm\xc4\x85j\xc4\xaf sav\xc4\x85j\xc4\x85 koncerin\xc4\x99 kelion\xc4\x99 po Baltijos \xc5\xa1alis, Skandinavij\xc4\x85, Olandij\xc4\x85, Austrij\xc4\x85, Pranc\xc5\xabzij\xc4\x85 ir Italij\xc4\x85. Kelion\xc4\x97je j\xc4\xaf lyd\xc4\x97jo dirigentas ir pianistas Valteris Tausigas. Kaune muzikantai koncertavo Radiofone, Valstyb\xc4\x97s teatre ir Vasaros teatre (parke greta dabartinio Muzikinio teatro (tuome\xc4\x8dio Valstyb\xc4\x97s teatro))._NEWLINE_Austrijoje \xc4\xafsigalint nacistin\xc4\x97ms nuotaikoms, 1937 m. Ossy Renardy persik\xc4\x97l\xc4\x97 gyventi \xc4\xaf Did\xc5\xbei\xc4\x85j\xc4\x85 Britanij\xc4\x85, o v\xc4\x97liau \xe2\x80\x93 \xc4\xaf JAV. Nuo 1938 m. gyveno ir koncertavo Niujorke. Prasid\xc4\x97jus Antrajam pasauliniams karui \xc4\xafsidarbino amerikie\xc4\x8di\xc5\xb3 kariuomen\xc4\x99 aptarnaujan\xc4\x8dioje organizacijoje USO, 1942 m. \xc4\xafgijo JAV pilietyb\xc4\x99. Karo metu kari\xc5\xa1kiams sureng\xc4\x97 490 koncert\xc5\xb3. Pokaryje, nuo 1947 m. v\xc4\x97l prad\xc4\x97jo intensyviai koncertuoti. 1949 m. ved\xc4\x97 Suzette Guttwirth, su kuria susipa\xc5\xbeino dar gyvendamas Vienoje._NEWLINE_\xc5\xbduvo susid\xc5\xabrus automobiliams, pakeliui \xc4\xaf savo koncert\xc4\x85 Monte Vista mieste Kolorado valstijoje. I\xc5\xa1liko gausi smuikininko diskografija."